text: Politiet søger vidner til brandattentat mod politigård
  03 august 2018 kl. 12.49
  Politiet i Haderslev blev tidligt fredag morgen udsat for hærværk mod stationen med brændbar væske og stenkast.
  Politistationen i Haderslev har nærmest været under angreb det seneste døgn. Sent torsdag aften ved 22-tiden blev en sten kastet mod en rude. Knap seks timer senere ved 3.30-tiden blev der hældt brændbar væske ind gennem hegnet mellem Laurids Skaus Gade og politigården.
  Politiet ser med alvor på episoderne, og en større efterforskning er allerede i gang.
  Jeppe Kjærgaard, vicepolitiinspektør, Haderslev: "Vi håber at få identificeret gerningsmanden ved at tjekke alle overvågningskameraer. "
  - Vi håber at få identificeret gerningsmanden ved at tjekke alle overvågningskameraer. Med lidt held er han fanget på vores egne kameraer i byen eller nogle af de andre kameraer i området, fortæller Jeppe Kjærgaard, vicepolitiinspektør i Haderslev, til TV SYD.
  Den brændbare væske anrettede skade på et par bilers kofangere samt en container. Men er ifølge vicepolitiinspektøren nok gået ud af sig selv.
  I efterforskningen indgår foruden overvågningsbilleder også dna-spor på stenen og vidneafhøringer.
  - Vi vil gerne høre fra mennesker, der har været i området, og som måske har set eller hørt noget, der kan relateres til hærværket. Nogen, der kaster stenen eller er løbet væk fra politistationen, siger Jeppe Kjærgaard.
  
  